## Ivace+i concedix 33,5 milions d’euros per a millorar 216 àrees industrials de 137 municipis de la Comunitat Valenciana en 2024

*** Les subvencionsseran del 90 % per als municipis en risc de despoblament, del 80 % per a les localitats amb Entitat de Gestió i Modernització (EGM) constituïda en les seues àrees industrials i del 70 % per a la resta
* Es beneficiaran 29 comarques de la Comunitat Valenciana
* La resolució d’adjudicació de les ajudes està disponible per a la seua consulta en la web d’Ivace+i**

Ivace+i ha concedit 33,5 milions d’euros per a millorar i modernitzar les infraestructures i servicis de 216 àrees industrials de la Comunitat Valenciana en 2024.

Estes subvencions beneficiaran 29 comarques de la Comunitat Valenciana (7 de la província de Castelló, 14 de València i 8 d’Alacant) i un total de 137 municipis (15 de la província de Castelló, 89 de València i 33 d’Alacant), tal com arreplega la [resolució](http://www.ivace.es/index.php/val/descargas-mainmenu-124/Modernización-polígonos/Ayudas-modernización-polígonos-2024/Justificación/Resolución-adjudicación-ayudas/lang,ca-es/) d’adjudicació de la consellera d’Innovació, Indústria, Comerç i Turisme i presidenta d’Ivace+i, Nuria Montes, que es pot consultar en la web de l’Ivace+i.

Les ajudes concedides corresponen a la convocatòria de l’exercici 2024, publicada en el **Diari Oficial de la Generalitat Valenciana**, per a projectes d’inversió per a la millora, modernització i dotació d’infraestructures i servicis en els polígons, àrees industrials i enclavaments tecnològics.

Cal recordar que esta convocatòria disposava inicialment d’un pressupost de 32 milions d’euros que recentment es va ampliar fins a arribar els 33,5 milions d’euros amb l’objectiu d’incrementar les intensitats de les diferents línies d’actuació.

D’esta manera, les localitats en risc de despoblament tindran una subvenció del 90 %, els projectes d’ajuntaments que tinguen constituïda una entitat de gestió i modernització (EGM) es podran beneficiar d’ajudes del 80 %, i la intensitat per a la resta de municipis industrials de la Comunitat Valenciana serà del 70 %.

**Risc despoblament**

Quant a la millora de les àrees industrials dels municipis en risc de despoblament s’han concedit ajudes per a 15 polígons industrials de huit comarques corresponents als municipis de Vilafranca, Villahermosa del Río, les Coves de Vinromà, Cinctorres, Morella i Llucena a la província de Castelló i Bufali, Torrebaja, Higueruelas i Villar del Arzobispo a la província de València. Esta línia d’actuació disposa d’un pressupost d’1.525.841,25 euros.

**EGM i resta de municipis**

La línia dirigida a actuacions en les àrees industrials amb una EGM constituïda disposa d’un total de 10.368.826,97 milions d’euros que s’han adjudicat a 22 parcs empresarials de 14 municipis i 12 comarques de la Comunitat Valenciana.

En este sentit, s’han concedit subvencions a les àrees industrials Aeroport de Manises, Parc Logístic de València de Riba-roja de Túria, Pepe Miquel i Cotes d’Algemesí, Joan Carles I i Nord d’Almussafes, València Parc Tecnològic i Fuente del Jarro de Paterna a la província de València.

També es beneficiaran de les ajudes Supoi-8 d’Almassora, Torreta de l’Alcora, el Romeral Sud, Sud 13 i Nord2 d’Onda, el Belcaire i La Mezquita de la Vall d’Uixó a la província de Castelló, així com la Granadina de San Isidro, Las Atalayas d’Alacant, Cotes Altes i Cotes Baixes d’Alcoi, les Galgues de Pedreguer i la Foia de Castalla, a la província d’Alacant.

De la mateixa manera, Ivace+i ha adjudicat ajudes per valor de 21.605.331,43 euros a un total de 179 àrees industrials de 123 municipis i 24 comarques en el marc de la línia d’actuació dirigida a la resta de municipis de la Comunitat Valenciana.

Fecha: 17/05/2024